Hokejisti Košíc zvíťazili v 19. kole Tipos extraligy na ľade Zvolena 4:1. Tím z východu Slovenska ťahá šesťzápasovú víťaznú sériu a bodoval v desiatom stretnutí v sérii. Zvolenčania si pripísali štvrtú prehru za sebou.
Do vedenia išli Košičania hneď v úvode prvej tretiny počas presilovky hostia po koncovke Jääskeläinena z kruhu, hoci mu nesadol ideálne puk. Domáci mohli odpovedať Rymshom, ktorý mieril do žŕdky. Na začiatku druhej tretiny pridali ´oceliari´ druhý kuriózny gól z presilovky, keď Hain blokoval Krivošíka a puk od ramena zvolenského beka putoval padáčikom za Kupského. Hokejisti spod Pustého hradu napokon znížili v presilovke, keď sa z kruhu parádne trafil kanonier Zuzin.
Lenže v 36. minúte prišli chyby v domácej defenzíve a Košice trestali počas dvanástich sekúnd dvakrát, najprv Lamperom a potom Rogoňom, obaja nepokrytí uspeli pred bránkou – 1:4. V tretej tretine mali Zvolenčania streleckú prevahu, no duel už nezdramatizovali.
Najbližšie čaká na Košičanov priamy súboj o prvú priečku v tabuľke. V piatok 24. novembra privítajú v domácej Steel aréne lídra zo Spišskej Novej Vsi, Bodovo sú na tom oba tímy rovnako, Spišiaci však majú lepšie skóre.
Zdroj: TASR
Foto (ilustr.): HC Košice